古詩贈沈約之
作者：王洋
朝代：宋

paragraphs: 蘇端薛復同黄土，海內文章誰接武。
即今七字續長言，沈子揮豪照今古。
朝爲百賦更賈勇，暮作千詩猶奮怒。
補天綵筆不費工，捲地奔風隨插羽。
窮途得所喜入眼，口誦新篇身起舞。
已知奔逸逐驊騮，况復逡巡蹈規矩。
薦書指日登姓名，藝圃方期富倉庾。
閻公色動瞻斗牛，處士當筵賦鸚鵡。
跨海鯨魚要力求，翡翠蘭苕不須數。
不嫌投迹老龜溪，看子聲名滿寰宇。